Jean-Pierre Kunnert

De **Jean-Pierre** ("**Jemp**") **Kunnert**, gebuer den 1. Abrëll 1954 zu Gréiwemaacher, a gestuerwen den 11. Juni 2018 zu Gräisch, war e lëtzebuergesche Professer, Historiker, Auteur a Lokalpolitiker.

## Biographie
No senge Lycéesstudien am Stater Kolléisch, huet hien am Centre universitaire vu Lëtzebuerg an op der Universitéit vu Saarbrécken Geschicht, Franséisch a Konschtgeschicht studéiert.

Nom Stage pédagogique gouf hie Geschichtsprofesser, d'éischt an der Handwierkerschoul (1983-2001), mat Detachementer am Stater Kolléisch (1990-2000), a vun 2001 un am Lycée Aline-Mayrisch.

De Jemp Kunnert huet sech fir d'Erhale vum historesch-kulturelle Patrimoine a fir déi touristesch Fërderung vum Weste vum Lëtzebuerger Land (Äischdall oder Dall vun de siwe Schlässer, Mamerdall, Atertdall) agesat. Hien huet Responsabilitéite gedroen a Veräiner wéi Sauvez la Ville, Jeunes et patrimoine, Stad a Land, Confrérie Saint-Michel, an a regionalen Aktiounsgruppen am Kader vun der gemeinschaftlecher Initiativ Leader.

Vun 2002 u war hie President vun der Asivema, der Entente vun de Gemengen a Syndikater aus den Däller vun der Äisch, der Mamer an der Atert. Hie war bis zu de Gemengewalen 2011 Member vum Gemengerot vu Simmer.

De Jemp Kunnert, war bestuet a Papp vun zwee Kanner.

## Wierk (Auswiel)
* *Bibliographie [[Jean-Pierre Koltz]]*; in: Châteaux-forts, Ville et Forteresse - Contributions à l'histoire luxembourgeoise en hommage à J.P. Koltz; erausgi vun den Amis de l'Histoire, Lëtzebuerg, a vu Jeunes et Patrimoine, Lëtzebuerg; 1986; Ss. 247-263. 
* (mam Norbert Quintus a mam Robert Krantz) *Notre patrimoine - Les dessins d'architecture du professeur Joseph Wegener*; 3 Bänn, Lëtzebuerg, 1989.
* *De la ville fortifiée du Moyen Âge à la forteresse des Temps modernes*; in: G. Trausch (dir.), La Ville de Luxembourg; Antwerpen / Anvers, 1994; Ss. 81-89.
* *[[André Chevalier]], imprimeur 1686-1747* ; in: 125e anniversaire de la Fédération luxembourgeoise des Travailleurs du Livre; Lëtzebuerg, 1989; Ss. 103-115. 
* *Le rôle de la forteresse de Luxembourg dans la région du 15e au 19e siècle* ; in: Héritages culturels dans la Grande Région Saar-Lor-Lux-Rhénanie-Palatinat; Cahiers I.S.I.S. (vum Centre universitaire, Lëtzebuerg, erausgin), fascicule IV, 1996; Ss. 83-93.
* *Die Kreuzigungsgruppe von Roeser* ; in: *90 Joer Harmonie Municipale <<Les Echos de l'Alzette>>, Réiserbann* ; Réiser, 1995; Ss. 21-36.
* *L'histoire du LTAM [Lycée Technique des Arts et Métiers]: l'histoire de notre école avec l'image pour mémoire* ; in: *100 Joer Handwierkerschoul* ; Lëtzebuerg, LTAM, 1996; Ss.12-36. 
* *Die Pietà in der Kirche von Koerich* ; in: *250 Joer Käercher Kiirch - 1747 - 1997* ; 1999.
* *Architecture au Grand-Duché de Luxembourg (1839-1914)* ; in: *Le choc des libertés - L'Église en Luxembourg de Pie VII à Léon XIII (1800-1880)* ; Baastnech (Musée en Piconrue), 2001.
* *Die Pfarrkirche Sankt Maximin in Greisch (1905-2005)* ; Kunstverlag Josef Fink, 2006; 24 S., ill.;
* *Le quartier du Saint-Esprit, un quartier résidentiel dans les Temps Modernes* ; In: *Les maisons Richard et Printz: regards sur un quartier historique de la ville de Luxembourg* ; Lëtzebuerg, 'Chambre des Députés', 2006; Ss. 211-223 (ill., Pl.).
* *Die Pfarrkirche Sankt Martin in Simmern*. Kunstverlag Josef Fink, 2007; 24 S., ill.; ISBN 978-3-89870-395-6